b'\n_START_ARTICLE_\nAfh\xc3\xa6ngighed\n_START_PARAGRAPH_\nBegrebet "afh\xc3\xa6ngighed" bruges i mange sammenh\xc3\xa6nge til at beskrive en bes\xc3\xa6ttelse, tvang eller et ekstremt fysisk eller psykisk behov for noget bestemt, s\xc3\xa5som_NEWLINE_stoffer, alkohol, pornografi, gambling (ludomani), penge, mad, computerspil eller s\xc3\xa5gar Wikipedia._NEWLINE_Afh\xc3\xa6ngighedssyndrom, er i medicinsk psykiatrisk sammenh\xc3\xa6ng, en tilstand, som kan udvikle sig ved gentagen eller vedholdende brug af et psykoaktivt stof og som omfatter st\xc3\xa6rk trang til at skaffe sig stoffet. Svigtende kontrol af brugen, som i tiltagende grad kommer til at dominere i forhold til aftaler og forpligtelser. Udvikling af tolerans og abstinenssymptomer og vedvarende brug, trods erkendt skadevirkning._NEWLINE_Brug af begrebet "afh\xc3\xa6ngighed" har spredt sig til ogs\xc3\xa5 at omfatte psykisk afh\xc3\xa6ngighed. I denne kontekst bruges det b\xc3\xa5de til at beskrive erkendte problemer s\xc3\xa5som stofmisbrug men ogs\xc3\xa5 til at beskrive adf\xc3\xa6rd som ikke generelt anerkendes som afh\xc3\xa6ngighedsproblemer, s\xc3\xa5som tvangsspisning og andre tvangshandlinger._NEWLINE_Begrebet "afh\xc3\xa6ngighed" bruges ogs\xc3\xa5 somme tider til at beskrive meningsl\xc3\xb8se eller irrationelle tvanghandlinger, s\xc3\xa5som spillelidenskab, indk\xc3\xb8bsgalskab eller afh\xc3\xa6ngighed af computer. I disse tilf\xc3\xa6lde bruges begrebet til at beskrive en tilbagevendende tvangsadf\xc3\xa6rd hvor en person benytter sig af den specifikke aktivitet p\xc3\xa5 trods af skadelige konsekvenser for personen selv, hans mentale tilstand eller sociale liv og andres velf\xc3\xa6rd.'